РЕШЕНИЕ НА СЪВЕТА
от 27 април 2009 година
относно наличието на прекомерен дефицит в Испания
(2009/417/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 104, параграф 6 от него,
като взе предвид препоръката на Комисията,
като взе предвид съображенията, представени от страна на Испания,
като има предвид, че:
(1)
Съгласно член 104 от Договора държавите-членки трябва да избягват прекомерен държавен дефицит.
(2)
Пактът за стабилност и растеж се основава на целта за осигуряване на стабилни публични финанси като средство за засилване на предпоставките за ценова стабилност и висок и устойчив растеж, водещ до създаване на трудова заетост.
(3)
Процедурата при прекомерен дефицит (ППД) съгласно член 104 от Договора, уточнена в Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (1) (която е част от Пакта за стабилност и растеж), предвижда решение за наличието на прекомерен дефицит. Протоколът относно процедурата при прекомерен дефицит, приложен към Договора, определя допълнителните разпоредби, свързани с прилагането на ППД. В Регламент (ЕО) № 3605/93 на Съвета (2) са определени подробните правила и дефиниции за прилагането на разпоредбите от горепосочения протокол.
(4)
Реформата на Пакта за стабилност и растеж от 2005 г. има за цел да засили ефективността и икономическата му основа, както и да запази устойчивостта на публичните финанси в дългосрочен план. По-специално тя има за цел да гарантира, че икономическият и бюджетният контекст са взети изцяло предвид при всеки етап от ППД. По този начин Пактът за стабилност и растеж осигурява рамката на държавните политики за бързо възстановяване на стабилното състояние на бюджета, като в същото време отчита икономическата ситуация.
(5)
Съгласно член 104, параграф 5 от Договора от Комисията се изисква да изпрати становище до Съвета, ако Комисията счита, че съществува или може да възникне прекомерен дефицит в дадена държава-членка. Като взе предвид доклада си в съответствие с член 104, параграф 3 от Договора и като взе предвид становището на Икономическия и финансов комитет в съответствие с член 104, параграф 4, Комисията заключи, че в Испания е налице прекомерен дефицит. Във връзка с това Комисията изпрати становище до Съвета по отношение на Испания на 24 март 2009 г. (3).
(6)
Член 104, параграф 6 от Договора предвижда, че Съветът разглежда всички съображения, които заинтересованата държава-членка желае да представи, преди да реши след цялостна оценка дали е налице прекомерен дефицит. В случая с Испания цялостната оценка води до следните заключения.
(7)
Съгласно актуализираната програма за стабилност от януари 2009 г. дефицитът на консолидирания държавен бюджет на Испания е достигнал 3,4 % от БВП през 2008 г., като по този начин е превишил референтната стойност от 3 % от БВП. Дефицитът е близо до референтната стойност от 3 % от БВП, но надвишаването над референтната стойност не може да бъде определено като изключително по смисъла на Договора и на Пакта за стабилност и растеж, с растеж на реалния БВП в Испания, достигащ 1,2 % през 2008 г. при 3,7 % през 2007 г., като разликата между фактическия и потенциалния БВП се е запазила положителна. Освен това превишаването на референтната стойност не може да се счита за временно явление.
(8)
Според междинните прогнози на службите на Комисията от януари 2009 г. дефицитът на консолидирания държавен бюджет ще се увеличи до 6,2 % от БВП през 2009 г., като се вземат предвид увеличаващите дефицита еднократни мерки в размер на 0,5 % от БВП. Прогнозите се основават на очаквано намаляване на БВП с 2 %, както и на предпазлива оценка на Закона за бюджета за 2009 г. и на пакета от фискални мерки, оповестен от испанските органи на 27 ноември 2008 г. Въз основа на обичайното допускане за липса на промени в политиката дефицитът за 2010 г. се очаква да бъде 5,7 % от БВП. Следователно критерият за дефицит в Договора не е изпълнен.
(9)
Според програмата за стабилност от януари 2009 г. брутният държавен дълг се задържа на 39,5 % от БВП през 2008 г., което е далеч под референтната стойност от 60 % от БВП. Според междинните прогнози на службите на Комисията от януари 2009 г. обаче съотношението на брутния държавен дълг спрямо БВП значително ще се увеличи, достигайки 53 % през 2010 г.
(10)
Съгласно член 2, параграф 4 от Регламент (ЕО) № 1467/97 „съответните фактори“ могат да бъдат взети предвид при етапите, водещи до вземане на решение на Съвета за наличието на прекомерен дефицит в съответствие с член 104, параграф 6, само ако дефицитът изпълнява изцяло двойното условие - дефицитът да бъде близо до референтната стойност и прекомерният дефицит над референтната стойност да е временен. В случая с Испания двойното условие не е изпълнено. Следователно съответните фактори не са взети предвид при етапите, водещи до настоящото решение,
ПРИЕ НАСТОЯЩОТО РЕШЕНИЕ:
Член 1
От цялостната оценка следва, че в Испания е налице прекомерен дефицит.
Член 2
Адресат на настоящото решение е Кралство Испания.
Съставено в Люксембург на 27 април 2009 година.